Dilecto filio Jacobo Johannis, clerico Aboensis diocesis, salutem etc:a. Vite ac morum honestas et alia tue merita probitatis, super quibus apud nos fidedigno commendaris testimonio, nos inducunt, ut tibi reddamur ad graciam liberales. Volentes itaque tibi premissorum meritorum tuorum intuitu necnon consideracione carissimi in Christo filij nostri Woldemari, Danorum et Sclauorum regis illustris, pro te, dilecto seruitore suo, nobis super hoc humiliter supplicantis, graciam facere specialem, beneficium ecclesiasticum cum cura uel sine cura, cuius fructus, redditus et prouentus, si cum cura vigintiquinque, si vero sine cura fuerit, decem et octo marcharum argenti secundum taxationem decime valorem annuum [non] excedant, ad venerabilis fratris nostri … episcopi et dilectorum filiorum capituli Aboensis collacionem, prouisionem seu quamuis aliam disposicionem pertinens communiter uel diuisim, si quod in ciuitate uel diocesi Aboensi uacat ad presens uel cum uacauerit, quod tu per te uel procuratorem tuum ad hoc legitime constitutum infra vnius mensis spacium, postquam tibi uel eidem procuratori vacatio illius innotuerit, duxeris acceptandum, conferendum tibi post acceptacionem huiusmodi cum omnibus iuribus et pertinencijs suis donacioni apostolice reseruamus … Datum Auinione viij idus martij anno secundo. In eodem modo dilectis filijs … preposito Vpsalensis et decano Sancti Agricoli Auinionensis ac archidiacono eiusdem Vpsalensis ecclesiarum salutem etc. Vite ac morum etc. usque specialis. Quocirca mandamus, quatenus vos uel duo aut unus vestrum per vos uel alium seu alios huiusmodi beneficium per nos, ut premittitur, reseruatum, si tempore reseruacionis huiusmodi vacabat uel extunc vacauit aut cum illud uacare contigerit, prefato Jacobo post acceptacionem eandem cum omnibus iuribus et pertinenciis suis auctoritate nostra conferre et assignare curetis, inducentes eum uel procuratorem suum eius nomine in corporalem possessionem beneficii ac iurium et pertinenciarum predictorum et defendentes inductum sibique facientes de ipsius beneficii fructibus, redditibus, prouentibus, iuribus et obuencionibus vniuersis integre responderi, non obstantibus omnibus supradictis seu si eisdem episcopo et capitulo uel quibusuis aliis communiter uel diuisim a dicta sit sede indultum, quod interdici suspendi uel excommunicari non possint per litteras apostolicas non facientes plenam et expressam ac de verbo ad verbum de indulto huiusmodi mentionem, contradictores auctoritate nostra etc. … Datum ut supra.